KIRJALLINEN KYSYMYS E-3974/00

esittäjä(t): Mario Mastella (PPE-DE) komissiolle

(20. joulukuuta 2000)

Aihe: Saksan hallituksen asettama maksu tyhjille pulloille ja tölkeille

Saksan hallitus aikoo 19. tammikuuta 2001 alkaen ottaa käyttöön 0,50 DEM:n maksun juomapulloille ja -tölkeille (viinipullot, oluttölkit, vesipullot jne.), joita ei voi palauttaa.

Saksalainen kuluttaja voisi tietysti palauttaa tyhjät lasipullot ja tölkit myyjälle, jolta hän on tuotteet ostanut. Myyjällä olisi velvollisuus ottaa ne vastaan ja palauttaa ne tuottajalle. Tällainen panttimaksu aiheuttaisi saksalaisille maahantuojille uskomattoman paljon suunnittelu- ja järjestelytyötä, mitä tulee kuljetuksiin jälleenmyyjille ja jälleenmyyjiltä, ja se myös lisäisi maahantuotujen tuotteiden kustannuksia verrattuna kotimaassa tuotettuihin tuotteisiin, mistä olisi vakavia seurauksia koko markkinoille. Itse asiassa kaikki Saksan markkinoilla tuotteita tarjoavat olisivat ratkaisemattoman ongelman edessä: ties missä olosuhteissa tyhjiä pulloja ja tölkkejä palautettaisiin, eikä niillä olisi minkäänlaista käyttöä.

Voisiko komissio tämän vuoksi kertoa,

- eikö tämäntyyppinen määräys ole yhtenäismarkkinoita ja vapaan kilpailun periaatetta koskevan yhteisön säännöstön enemmän tai vähemmän avointa rikkomista?

- aikooko se ryhtyä toimiin sen ilmeisen syrjinnän poistamiseksi tai ainakin rajoittamiseksi, josta saattavat joutua kärsimään Saksan markkinoilla toimivat muiden jäsenvaltioiden juomien toimittajat?

Margot Wallströmin komission puolesta antama yhteinen vastaus kirjallisiin kysymyksiin E-3799/00 ja E-3974/00

(28. helmikuuta 2001)

Saksan osavaltioiden ympäristöministerien kokouksessa lokakuussa 2000 annettiin yhteinen julkilausuma, jossa vaadittiin Saksan voimassa olevan pakkauksia koskevan asetuksen muuttamista. Ministerit pyysivät liittovaltion ympäristöministeriä Jürgen Trittiniä laatimaan muutosehdotuksen, jolla otettaisiin käyttöön joidenkin juomapakkausten pakollinen panttimaksu.

Saksan liittovaltion ympäristöministeriö ei ole vielä laatinut ehdotusta. Näin ollen asetuksen muutos on tässä vaiheessa pelkästään Saksan osavaltioiden ympäristöministerien kokouksen asettama poliittinen tavoite, jota todennäköisesti muutetaan vielä virallisen kuulemisprosessin myötä. Kuulemisprosessi ei ole vielä käynnissä.

Sen vuoksi on toistaiseksi ennenaikaista olettaa, että Saksan pakkausasetuksen mahdollinen muutos on ristiriidassa voimassa olevan yhteisön oikeuden kanssa. Komissio seuraa kuitenkin tarkasti tätä kysymystä ja tarkastelee ehdotusluonnosta siinä vaiheessa, kun se on laadittu.

Saksan nykyisin voimassa olevassa pakkausasetuksessa säädetään muun muassa juomapakkauksia koskevasta vähintään 72 prosentin uudelleentäyttökiintiöstä. Komissio antoi heinäkuussa 2000 asetusta koskevan perustellun lausunnon Saksalle. Komissio katsoo, että Saksan lainsäädäntö rikkoo luontaisten kivennäisvesien (jotka on täytettävä tuotantopaikalla) osalta pakkauksista ja pakkausjätteistä 20. joulukuuta 1994 annettua Euroopan parlamentin ja neuvoston direktiiviä 94/62/EY(1) tulkittuna yhdessä Euroopan yhteisön perustamissopimuksen 28 artiklan (ent. 30 artikla) kanssa, koska tavaroiden vapaa liike ja ympäristönsuojelu eivät ole tältä osin selkeästi asianmukaisessa tasapainossa keskenään.

(1) EYVL L 365, 31.12.1994.